AaB fik en sejr på 2-0 med hjem fra mødet mod bundproppen Silkeborg i forårets første kamp i Superligaen. Første halvleg endte uden scoringer, hvor hjemmeholdet på Jysk Park i Silkeborg kom bedst fra start, men hvor AaB’erne efterhånden fik kæmpet sig ind opgøret. AaB’s pause-te havde tilsyneladende trukket noget længere tid end Silkeborgs, for det var et oplagt AaB-mandskab, der efter få sekunder af anden halvleg bragte sig foran med en flot scoring af Kasper Kusk. I forbindelse med den efterfølgende jubelscene indkasserede Kasper Kusk et gult kort, hvilket betyder, at han har karantæne i næste kamp på søndag hjemme mod Brøndby. Silkeborg pressede derefter på for at udligne, men Kasper Kusk var i det 60. minut igen på pletten og scorede til 2-0, og han holdt denne gang pænt igen med at juble for meget over scoringen. Resten af halvlegen var Silkeborg mest på bolden og havde nogle nærgående forsøg, men Jakob Rinne i AaB-målet fik afværget. Med sejren ligger AaB på en femteplads i Superligaen.

Referat:
Det nordjyske Superliga-mandskab vandt 2-0 ude over Silkeborg.